庆远南山
孔儒 (Ming)
古粤宜山郡，孤城豁洞中。封疆至荒远，物理还雷同。水出千蟠涧，山罗万叠峰。南山尤秀丽，佳气常郁葱。峻壁岧峣起，幽岩曲径通。蛰龙卧石窟，野鹤巢云松。岩底轩宏处，炯然神仙宫。吟诗萃墨客，携酒来山翁。榕烟落砚沼，凉吹入荷筒。林麓民居众，田畴稼穑丰。梵宫起微翠，金相凌虚空。一望景无尽，千回兴不穷。我来守斯土，禦寇时兴戎。民忧常切切，人事更匆匆。二载始一玩，寸心方从容。剜苔看古刻，游览皆名公。遗兴尚洒然，笔力多豪雄。览毕坐石床，分明古崆峒。酒尽应忘醉，诗成愧未工。山僧爱佳客，脱粟烹早菘。归来日云暮，玉兔生山东。